Diari Oficial de la Generalitat Valenciana


Sumari del DOGV 3144, del 17-12-1997 (1997/12450)

RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació de l'Acord de col·laboració entre l'Institut Nacional de la Seguretat Social i la Conselleria de Sanitat, per al control dels processos d'incapacitat temporal de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3144

Data del DOGV
:   17-12-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/12258


Data del document
:   19-11-1997

Organisme emissor
:   Conselleria de Presidència

Tipus de document
:   Resolució

4075 RESOLUCIÓ de 19 de novembre de 1997, de la Sotssecretaria del Secretariat del Govern i Relacions amb les Corts de la Conselleria de Presidència, per la qual es disposa la publicació de l'Acord de col·laboració entre l'Institut Nacional de la Seguretat Social i la Conselleria de Sanitat, per al control dels processos d'incapacitat temporal de la Comunitat Valenciana. [97/X12510]
  
Subscrit, després de la tramitació prèvia reglamentària, entre la Conselleria de Sanitat i l'Institut Nacional de la Seguretat Social, el dia 1 d'agost de 1997, un Acord de col·laboració per al control dels processos d'incapacitat temporal de la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0630/97, i que figura com a annex d'aquesta resolució.
  
València, 19 de novembre de 1997.- La sotssecretària del Secretariat del Govern i Relacions amb les Corts.
  
Acord de col·laboració entre l'Institut Nacional de la Seguretat Social i la Conselleria de Sanitat, per al control dels processos d'incapacitat temporal de la Comunitat Valenciana
  
Madrid, 1 d'agost de 1997
  
D'una banda, l'Hble. Senyor Joaquín Farnós Gauchía, conseller de Sanitat, conformement amb el que estableix el Decret 33/1997, de 26 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, amb domicili a l'efecte d'aquest acord al carrer Roger de Llúria, 19, de València.
  
De l'altra banda, l'Il·lma. Senyora María Eugenia Martín Mendizábal, en nom de l'Institut Nacional de la Seguretat Social, amb plena capacitat jurídica i patrimonial per al compliment de les finalitats que li estan encomanades, conformement amb el que estableix l'article primer del Reial Decret 2583/1996, de 13 de desembre. N'exerceix la direcció i la representació legal pel que disposen els apartats 1 i 2 de l'article 5 del reial decret esmentat. Ha estat designada directora de l'Institut Nacional de la Seguretat Social pel Reial Decret 66/1997, de 17 de gener. El seu domicili, a l'efecte d'aquest acord és al carrer padre Damián, 4, de Madrid.
  
Ambdues parts es reconeixen mútuament la capacitat legal per obligar-se i atorgar aquest acord sobre mesures de racionalització i contenció de les despeses d'incapacitat temporal a la Comunitat Valenciana.
  
Mitjançant aquest acord, ambdues administracions col·laboraran per al seguiment i el control dels processos d'incapacitat temporal a la Comunitat Valenciana. L'acord de col·laboració el regiran les següents estipulacions.
  
CLÀUSULES
  
Primera
  
Aquest acord de col·laboració té per objecte establir la cooperació entre l'Institut Nacional de la Seguretat Social i la Conselleria de Sanitat, a través de la Unitat d'Avaluació Sanitària i Qualitat Assistencial, en el control i seguiment dels processos d'incapacitat temporal a la Comunitat Valenciana, la gestió directa dels quals la duu a terme l'Institut Nacional de la Seguretat Social.
  
Segona
  
Per controlar aquests processos, les direccions provincials de l'Institut Nacional de la Seguretat Social a la Comunitat Valenciana enviaran mensualment la llista dels perceptors del subsidi d'incapacitat temporal, que hauran de ser revisats abans d'esgotar el termini màxim establit en l'apartat a del número 1 de l'article 128 del Text Refós de la Llei General de la Seguretat Social. Aquestes relacions contindran totes les dades imprescindibles per identificar correctament el beneficiari, i seran enviades a la Direcció Territorial de Sanitat de València, a l'av. Ferran el Catòlic, 74; a la d'Alacant, al carrer Girona, 24, i a la de Castelló de la Plana, al carrer Hort dels Corders, 12.
  
Tercera
  
La Conselleria de Sanitat, a través dels seus serveis mèdics, efectuarà el control dels perceptors del subsidi.
  
Com a conseqüència d'aquestes actuacions, es podrà emetre:
  
1. L'alta mèdica.
  
2. La proposta d'invalidesa permanent, que s'enviarà a l'Institut Nacional de la Seguretat Social de manera que puga qualificar abans d'acabar el termini establit en l'apartat 2 de l'article 131 bis del Text refós de la Llei General de la Seguretat Social.
  
La continuïtat del procés.
  
Quarta
  
L'Institut Nacional de la Seguretat Social enviarà amb la periodicitat que de comú acord s'establisca la informació necessària que permeta a la Conselleria de Sanitat conèixer en el seu àmbit territorial la situació d'incapacitat temporal.
  
Cinquena
  
L'Institut Nacional de la Seguretat Social pagarà a la Generalitat Valenciana, per mesos vençuts, la quantitat de deu mil (10.000) pessetes per cada beneficiari del subsidi d'incapacitat temporal que efectivament s'haja revisat, independentment que s'haja cursat l'alta mèdica o s'haja enviat una proposta d'invalidesa o de continuació en assistència sanitària. Aquesta quantitat es pagarà per a les despeses que es puguen ocasionar com a conseqüència de l'increment dels recursos humans o materials necessaris per dur a terme les actuacions de control així com la pràctica de les proves complementàries.
  
Perquè en faça el pagament, la Conselleria de Sanitat enviarà mensualment a les direccions provincials de l'Institut Nacional de la Seguretat Social les certificacions dels que s'hagen realment controlat.
  
Aquesta quantitat es pagarà tenint en compte les següents particularitats:
  
1. Des de l'entrada en vigor d'aquest concert per cada procés efectivament revisat.
  
2. Si, com a conseqüència de les actuacions de control i seguiment efectuades per la Conselleria de Sanitat, es produeix als sis mesos de vigència d'aquest concert una disminució tant del nombre total de beneficiaris del subsidi d'incapacitat temporal, en relació amb els que hi haja a l'entrada en vigor, com en la duració mitjana dels processos, l'Institut Nacional de la Seguretat Social pagarà la quantitat addicional de deu mil pessetes per cada un d'ells.
  
3. Sobre el que preveu l'apartat anterior, l'Institut Nacional de la Seguretat Social i la Conselleria de Sanitat analitzaran les incidències que en el nombre de processos d'incapacitat temporal ?pagament directe- es puguen produir com a conseqüència del dret d'opció de les empreses i dels treballadors autònoms i agraris de formalitzar la cobertura de la incapacitat temporal de contingències comunes amb una mutualitat d'accidents de treball i malalties professionals, prevista en el Reial Decret 1993/1995, de 7 de desembre, pel qual s'aprova el Reglament sobre la Col·laboració de les Mutualitats d'Accidents de Treball i Malalties Professionals de la Seguretat Social, que ha entrat en vigor l'u de juny de 1996.
  
Sisena
  
L'Institut Nacional de la Seguretat Social i la Conselleria de Sanitat als sis mesos des de l'entrada en vigor d'aquest acord analitzaran els resultats obtinguts.
  
Si no es produeixen els efectes desitjats en la disminució de la despesa o en el nombre de beneficiaris, ambdues parts de comú acord estudiaran si és oportú de mantenir la vigència de l'acord o de modificar-lo.
  
Setena
  
Per a la correcta interpretació i aplicació d'aquest acord es crea una comissió de seguiment que com a mínim cada trimestre, analitzarà i informarà a les diferents parts que subscriuen l'acord sobre el funcionament i l'aplicació.
  
L'Institut Nacional de la Seguretat Social i la Conselleria de Sanitat determinaran, a través d'aquesta comissió de seguiment, les actuacions de coordinació en aquesta matèria entre els equips de valoració d'incapacitats i la Unitat d'Avaluació Sanitària i Qualitat Assistencial segons el que estableix el punt 2 de l'article 3 del reial Decret 1300/1995, de 21 de juliol.
  
La comissió de seguiment la integraran:
  
- Dos representants de l'Institut Nacional de la Seguretat Social, designats per la directora general de l'institut.
  
- Dos representants de la Conselleria de Sanitat, designats pel conseller de Sanitat.
  
A nivell provincial, la comissió de seguiment, que analitzarà cada mes els resultats de l'acord, estarà constituïda per:
  
- El director provincial de l'Institut Nacional de la Seguretat Social.
  
- Un funcionari designat pel director provincial.
  
- El director territorial de la Conselleria de Sanitat.
  
- Un funcionari designat pel director territorial.
  
En la reunió constituent de la comissió s'establirà un ordre correlatiu de la presidència de la comissió, que tindrà un vot de qualitat en els casos d'empats de les votacions que es produïsquen.
  
Vuitena
  
Aquest acord té naturalesa administrativa i queda exclòs de la regulació continguda en la Llei 13/1995, de 18 de maig, de Contractes de les Administracions Públiques, en virtut del que estableix l'article 3.1.c).
  
Les qüestions litigioses que puguen sorgir sobre la interpretació, els efectes i l'extinció de l'acord seran competència de l'ordre jurisdiccional contenciós administratiu.
  
Novena
  
Aquest acord tindrà efecte des del dia de la formalització, i serà vàlid durant un any. Serà prorrogable tàcitament per anys naturals llevat que qualsevol de les dues parts sotasignades el denuncie expressament amb un termini mínim de tres mesos abans del venciment, amb excepció de la condició establida en la clàusula sisena.
  
I, en prova de conformitat, signen les parts en quíntuple exemplar, al lloc i en la data dalt indicats.
  
El conseller de Sanitat: Joaquín Farnós Gauchía.
  
La directora general de l'Institut Nacional de la Seguretat Social: María Eugenia Martín Mendizábal.